Estina-saak nou na hooggeregshof‘n Argieffoto van die omstrede Vrede-suiwelplaas (Foto verskaf deur die DA) Die saak oor die omstrede Estina-suiwelprojek van R280 miljoen is Woensdag van die Bloemfonteinse streekshof na die hooggeregshof oorgeplaas. Mosebenzi Zwane, voormalige minister van minerale hulpbronne, het vroeër vandag saam met Peter Thabethe; voormalige hoof van die Vrystaatse departement van landbou en landelike ontwikkeling; Seipati Dlamini, destydse finansiële hoof van die departement; Takisi Janki Masiteng, voormalige algemene bestuurder van distriksdienste in die departement; en die Gupta-bondgenote Kamal Vasram, Ronica Ragavan en Ugeshni Govender in die hof verskyn. Die saak is vandag tot 25 Januarie uitgestel wanneer die saak in die hooggeregshof aangehoor sal word. Die beskuldigdes staan tereg op aanklag van oortreding van die Wet op Openbare Finansiële Bestuur, bedrog, korrupsie en geldwassery wat voortspruit uit die “beweerde plundering van die Vrystaatse departement van landbou”. Verskeie regeringshoës in die Vrystaat word jare lank al daarvan verdink dat hulle die Estina-suiwelproduk as ŉ melkkoei gebruik het om die departement se geld te tap. Klagtes teen die verdagtes hou verband met ŉ ondersoek wat die Vrystaatse departement van landbou gedoen het om te bepaal of die Estina-suiwelprojek uitvoerbaar is. Zwane was destyds die Vrystaatse LUR vir landbou toe die projek van stapel gestuur is. Lees al Maroela Media se berigte oor die omstrede Estina-suiwelprojek hier.